Villy Søvndal (SF), 2002-02-27:
Da Narkotikarådet blev nedsat med virkning fra 1. januar 1995, befandt vi os i en ganske anden situation, end vi gør i dag, på misbrugsområdet og narkotikaområdet.
Vi var i en situation med en på alle måder helt utilfredsstillende indsats over for stofmisbrugere - det drejede sig om antallet af behandlingstilbud, det drejede sig om nogle alarmerende høje dødstal, som stadig væk eksisterer; det drejede sig om et manglende forum til at koordinere viden og indsigt på det her.
Hvad er der sket siden da?
Der er sket det, at beløbene i kroner og øre i forhold til behandlingsindsatsen er firedoblet - jeg gentager: firedoblet.
De er brugt til ambulante behandlingstiltag, de er brugt til døgnbehandling, de er brugt til væresteder, hvilket betyder, at vi i dag har langt flere afvænnede narkomaner, end vi nogen sinde har haft.
Det er en positiv historie.
Narkotikarådet har uden tvivl spillet en positiv rolle på en række områder: i forhold til at rådgive både Folketing
og regering, det er den rådgivningsmulighed, der nu kappes væk; i forhold til at følge med i udviklingen på misbrugsområdet, det er den mulighed, der nu kappes væk; i forhold til at følge indsatsen for forebyggelse og behandling, det er det, der nu kappes væk; i forhold til at udvikle strategier for det her område, det er det, der nu kappes væk; i forhold til at kortlægge misbrugets omfang, det er det, der nu kappes væk; i forhold til at sikre kontakten mellem de forskellige, der deltager på det her, det er det, der nu kappes væk. Jeg vil godt sige til de fire forudgående socialordførere, at jeg tror, at højresiden i Folketinget bliver mødt med et råb af protest, når det her bedrags omfang går op for folk. Jeg vil godt sige til dem, der har sagt, at regeringen jo virkelig vil tage sig sammen og gøre noget for de svageste grupper: Hvad er det faktisk, regeringen gør, som har indflydelse på de svageste grupper?
Jeg vil bare nævne nogle få eksempler: Stop for boligbyggeri var budskabet i dag til udmeldingen om, at kommunerne skulle have deres budgetter beskåret, væk med boligsociale rådgivere, væk med hovedparten af daghøjskolerne.
Det er småpenge til de udstødte.
Selv om det lykkedes SF at få de 90 mio. kr. med i forbindelse med de forhandlinger, vi p.t. har om satspuljen, så er det mindre end halvdelen af det beløb, der de forudgående år er brugt på de her områder, som ikke regeringen kommer med, men som satspartierne kommer med.
Derfor er det simpelt hen det største optiske bedrag i danmarkshistorien, hvis det lykkes at præsentere det, der sker nu, som om man er optaget af de svage grupper og optaget af at gøre noget.
Det er det stik modsatte.
Man er i gang med at skrue ambitionsniveauet ned i et omfang, der gør, at vi overvejer, om ikke vi skal have afsat en mindre del af satspuljemidlerne til krisehjælp, når det går op for Dansk Folkeparti, hvor meget de er blevet snydt i forhold til deres forestilling om, at de her beløb vil betyde noget for udsatte grupper; men det er noget, vi overvejer.
Det her forslag kommer jo, fordi den nuværende regering ikke bryder sig om uafhængige råd, der kunne risikere at sige noget, som var i modstrid med, hvad regeringen gerne ville have sagt.
Det er sådan set en forlængelse af den debat, der var i går om Lomborg på miljøområdet.
Det kan jeg godt forstå man gør.
Der bliver meget brug for at få sådanne folk sat centralt.
Det var det, der fremgik meget tydeligt af statsministerens nytårstale.
Den slags viden bryder man sig ikke om, i hvert fald ikke, hvis den ikke lægger sig helt tæt op ad regeringens synspunkter.
Derfor skærer man et råd væk, der har spillet en helt central rolle i de forbedrede forhold, det trods alt er lykkedes at skabe på det her område.
Derfor er det simpelt hen snyd over for offentligheden at præsentere det, der sker, som om det på nogen måde er bedre forhold for de her grupper.
Jeg frygter oprigtigt det stik modsatte.
Nemlig at det vil vare meget kort tid, inden det vil stå lysende klart for de mest udsatte grupper, vi har i form af sindslidende, i form af misbrugere, i form af hjemløse, i form af prostituerede, i form af folk i alkoholbehandling, hvor langt der er fra de smukke ord, der bliver sagt, til den rå virkelighed, som desværre bliver konsekvensen af det.
Det er ærgerligt, og jeg tror ikke, det nytter, at man som i gamle dage slår budbringeren ihjel ved at skære de råd væk, der kan levere den kvalificerede kritik.
Jeg tror, billedet vil stå så grimt og så råt, at det vil være tydeligt for enhver, hvad det her i virkelighedens verden drejer sig om.
Jeg skulle lige nå at sige også, at vi støtter forslaget; det samme skulle jeg hilse at sige fra
Enhedslisten